“กองทุน” ฉวยราคา JMART ปรับฐาน! ดอดซื้อบิ๊กล็อตจาก “อดิศักดิ์-ยุวดี” 54 ล้านหุ้น
"อดิศักดิ์-ยุวดี" โยนบิ๊กล็อต JMART จำนวน 54 ล้านหุ้น ดึง "กองทุน" ร่วมแจม หลังราคาปรับฐาน เรียกความเชื่อมั่นนักลงทุน พร้อมสะท้อนศักยภาพความแข็งแกร่งบริษัท
"อดิศักดิ์-ยุวดี" โยนบิ๊กล็อต JMART จำนวน 54 ล้านหุ้น ดึง "กองทุน" ร่วมแจม หลังราคาปรับฐาน เรียกความเชื่อมั่นและสะท้อนศักยภาพความแข็งแกร่งบริษัท
17 ก.พ. 2566

ผู้สื่อข่าวรายงานว่า จากกรณีบริษัท เจ มาร์ท จำกัด (มหาชน) หรือ JMART มีรายการซื้อขายหลักทรัพย์ในกระดานรายใหญ่ (บิ๊กล็อต) เมื่อวันที่ 15-16 กุมภาพันธ์ที่ผ่านมารวมจำนวน 54 ล้านุ้น โดยในวันที่ 15 ก.พ.66 พบว่า มีบิ๊กล็อตจำนวน 14 ล้านหุ้น ราคาเฉลี่ยหุ้นละ 28.50 บาท มูลค่า 399 ล้านบาท ต่อมาในวันที่ 16 ก.พ. ขายอีกจำนวน 40 ล้านหุ้น ราคาเฉลี่ยหุ้นละ 26.50 บาท มูลค่า 1,060 ล้านบาท โดยทั้งสองวันพบว่าการซื้อขายต่ำกว่าราคาบนกระดาน
ล่าสุดวันนี้(16ก.พ.66) บริษัทได้มีการแจ้งผ่านตลาดหลักทรัพย์ฯ ว่ารายการบิ๊กล็อตดังกล่าวทาง นายอดิศักดิ์ สุขุมวิทยา ประธานเจ้าหน้าที่บริหาร ขายหุ้นผ่านรายการบิ๊กล็อตในวันที่ 15 ก.พ. จำนวน 14 ล้านหุ้น โดยหลังหลังจากทำรายการเหลือถือหุ้น 181,388,916 หุ้น คิดเป็นสัดส่วน 12.45% ของสิทธิทั้งหมดของกิจการ
รวมถึงนางสาวยุวดี พงษ์อัชฌา กรรมการ ขายหุ้นผ่านบิ๊กล็อตในวันที่ 16 ก.พ จำนวน 40 ล้านหุ้น โดยหลังจากทำรายการเหลือถือหุ้น 70,894,154 หุ้น คิดเป็นสัดส่วน 4.86% ของสิทธิทั้งหมดของกิจการ

ทั้งนี้การทำรายการดังกล่าวขายให้กับนักลงทุนสถาบันทั้งหมด
อย่างไรก็ตามการซื้อขายหุ้นดังกล่าวข้างต้น ไม่มีผลกระทบต่อการบริหารงาน หรือโครงสร้างการจัดการของบริษัท และผู้ซื้อหุ้นในครั้งนี้เป็นผู้ลงทุนประเภทสถาบันไม่มีผู้ใดเข้าข่ายต้องทำ Tender จึงเรียนมาเพื่อโปรดทราบ
ด้านราคาหุ้น JMART ปิดวานนี้(16ก.พ.66) อยู่ที่ระดับ 29.50 บาท บวก 1.00 บาท ราคาสูงสุด 30.75 บาท ราคาต่ำสุด 28.00 บาท ด้วยมูลค่าซื้อขาย 1.91 พันล้านบาท